ራማ ካብተን ንዶብ ቀረባ ዝኾናን፡ ብምኽንያት ምብታኽ ርክብ ክልቲኡ ህዝብታት ዝተሃሰያን ከተማታት ትግራይን ኤርትራን ሓንቲ እያ። ኣብርሃም መኮነን ብንግዲ ዝመሓደር ነባሪ ከተማ ራማ እዩ። እቲ ዕርቂ ካብ ዝጅመር ከም መንእሰይ፤ ብማሕበራዊ ሚድያ ብንቕሓት ክከታተሎን እቲ ርክብ ናብ ንቡር ተመሊሱ ክርኢ ይህንቀው ከምዝፀንሐ ይዛረብ። "እቲ ዕርቀ ሰላም ምስተኣወጀ፡ ብፍላይ ኣብ ፌስቡክ ብዙሕ ናይ ሰላም መልእኽቲን ድሌትን እናፀሓፍና ጎስጓስ እናገበርናን ፀኒሕና ኢና" ኢሉ ንቢቢሲ ትግርኛ። ምንጪ ስእሊ, WEYNI HAGOS እቲ እዋጃ ሰላም ስዒቡ፡ እቶም መናእሰይ ነበርቲ እታ ከተማ ምስቲ ጎረቤት ሓው ህዝቦም ዝራኸብሉ መገዲ ክሓስቡን ክዝትይሉን ከምዝፀንሑ ይዛረብ። ካብኡ ድማ ንወረዳ ኣፍሊጦም፤ ምንቅስቓስ ጀሚሮም። "እቶም ወረዳ ነቲ ሓሳብ ከመዘይቃወሙዎ ምስገለፁልና፤ ካብ ዓበይቲ ዓድን መራሕቲ ሃይማኖት እስልምናን ክርስትናን ሓዊስና መናእሰይን ነጋዶን ሓደ ኮሚቴ ኣጠይሽና ምንቅስቓስ ጀሚርና" ይብል። ሰራሕተኛታት መንግስቲ 'ውን ከምዝነበሩሉ ገሊፁልና። በዝሒ አባላት እቲ ኮሚቴ ካብ 50 ክሳብ 60 ከምዝኸውን ኣብርሃም ወሲኹ ይዛረብ። ካብ ራማ ዝተበገሰ ሓይሊ 50 ዝኸውን ኮይኑ ኣብ መገዲ ድማ ካልኦት ከባብታት ብፍላይ ካብ ፍራጨውን መረብን እናተሓዉስዎም ቁፅሮም እናወሰኸ 60 በፂሑ። ቅድሚ እቲ ኲናት ፍራጨው እናተብሃለት እትፅዋዕ ዝነበረት ኣብ እዋን እቲ ኲናት ፈሪሳ ከምብሓድሽ ዝተሃንፀትን ሐዚ መረብ እናተብሃለት ትፅዋዕ ቁሸት፤ ኣብ ወሰን ሩባ መረብ እትርከብ ከተማ በፂሖም። ኣብ መገዲ እንታይ ኣጓነፎም?
